*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 26ης Ιανουαρίου 1989

για την έγκριση ειδικού προγράμματος όσον αφορά τον τομέα των βοοειδών, του βοείου κρέατος, των πουλερικών και των αβγών στην αυτόνομη περιοχή των Αζορών, που υπέβαλε η πορτογαλική κυβέρνηση σύμφωνα με τον κανονισμό (ΕΟΚ) αριθ. 355/77 του Συμβουλίου

(Το κείμενο στην πορτογαλική γλώσσα είναι το μόνο αυθεντικό)

(89/123/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (2), και ιδίως το άρθρο 5,

Εκτιμώντας:

ότι στις 30 Οκτωβρίου 1987 η πορτογαλική κυβέρνηση υπέβαλε ειδικό πρόγραμμα στον τομέα του κρέατος στην αυτόνομη περιοχή των Αζορών και υπέβαλε συμπληρωματικά στοιχεία την 1η Ιουλίου 1988·

ότι σκοπός του συγκεκριμένου αυτού προγράμματος είναι η ορθολογική οργάνωση και προσαρμογή της εμπορίας και επεξεργασίας ζώντων ζώων, του κρέατός τους, των επεξεργασμένων προϊόντων και των αβγών καθώς και η αύξηση της ανταγωνιστικότητας του τομέα και η αύξηση της αξίας της παραγωγής του· ότι, κατά συνέπεια, αποτελεί πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·

ότι επειδή δεν υπάρχουν ορισμένοι τύποι εγκαταστάσεων (ταξινόμηση και συσκευασία των αβγών) και λόγω της απόστασης μεταξύ των νησιών και μεταξύ των νησιών και της ηπειρωτικής χώρας, θεωρείται σκόπιμο να επεκταθεί στο σημείο Β.2.12.α) σχετικά με τα κριτήρια της Επιτροπής για την επιλογή των σχεδίων που χρηματοδοτούνται βάσει του κανονισμού (ΕΟΚ) αριθ. 355/77 (3), ώστε το πρόγραμμα να καλύπτει επενδύσεις που συνεπάγονται αύξηση του δυναμικού σφαγής κρέατος πουλερικών και του δυναμικού ταξινόμησης συσκευασίας αβγών χήνας·

ότι έχοντας υπόψη τα ανωτέρω και για να αποφευχθεί μεταφορά ζώντων ζώων σε μεγάλες αποστάσεις δια της θαλάσσης, είναι σκόπιμο να επιτραπεί χρηματοδότηση σχεδίων, κυρίως σχετικά με σφαγεία, τα οποία διαφορετικά δύνανται να θεωρηθούν περιορισμένου μεγέθους ώστε να μην είναι επιλέξιμα·

ότι η έγκριση του προγράμματος αυτού δεν καλύπτει επενδύσεις σχετικά με προϊόντα που δεν απαριθμούνται στο παράρτημα ΙΙ της συνθήκης·

ότι η έγκριση του προγράμματος αυτού δεν καλύπτει επενδύσεις για ψυκτικές εγκαταστάσεις, εκτός αν συνδέονται άμεσα με εγκαταστάσεις επεξεργασίας ή/και εμπορίας·

ότι η έγκριση του προγράμματος αυτού δεν καλύπτει επενδύσεις για σφαγεία και άλλους εξοπλισμούς που δεν είναι σύμφωνοι με την κοινοτική νομοθεσία σχετικά με τη δημόσια υγεία·

ότι το πρόγραμμα παρέχει επαρκή στοιχεία όπως προβλέπεται από το άρθρο 3 του κανονισμού (ΕΟΚ) αριθ. 355/77, που αποδεικνύουν ότι οι στόχοι του άρθρου 1 του κανονισμού αυτού είναι δυνατόν να επιτευχθούν στον τομέα του κρέατος στην αυτόνομη περιοχή των Αζορών·

ότι ο χρόνος που υπολογίζεται ότι απαιτείται για την εφαρμογή του προγράμματος αυτού δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του κανονισμού·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Το πρόγραμμα για την εμπορία και επεξεργασία ζώντων ζώων, του κρέατος αυτών, των επεξεργασμένων προϊόντων και αβγών στην αυτόνομη περιοχή των Αζορών, που υπέβαλε η πορτογαλική κυβέρνηση στις 30 Οκτωβρίου 1987, σχετικά με το οποίο υπεβλήθησαν περαιτέρω στοιχεία την 1η Ιουλίου 1988 βάσει του κανονισμού (ΕΟΚ) αριθ. 355/77, εγκρίνεται.

2. Η έγκριση αυτή δεν καλύπτει επενδύσεις όσον αφορά:

- την παρασκευή προϊόντων που δεν απαριθμούνται στο παράρτημα ΙΙ,

- τις ψυκτικές εγκαταστάσεις που δεν συνδέονται με τις εγκαταστάσεις επεξεργασίας ή/και εμπορίας,

- τα σφαγεία και άλλον εξοπλισμό που δεν είναι σύμφωνα με τη νομοθεσία της ΕΟΚ σχετικά με τη δημόσια υγεία.

3. Η έγκριση του προγράμματος αυτού καλύπτει επίσης επενδύσεις που οδηγούν σε αυξήσεις του δυναμικού σφαγής κρέατος πουλερικών, του δυναμικού ταξινόμησης και συσκευασίας αβγών χήνας και σχέδια τα οποία διαφορετικά θεωρούνται πολύ περιορισμένα για να κριθούν επιλέξιμα.

Άρθρο 2

Η παρούσα απόφαση απευθύνεται στη Δημοκρατία της Πορτογαλίας.

Βρυξέλλες, 26 Ιανουαρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 167 της 26. 6. 1987, σ. 1.

(3) ΕΕ αριθ. C 79 της 26. 3. 1987, σ. 3.